Sammen med den tyske kunstner Thilo Frank og Smukfest byder KUNSTEN på en noget anderledes kunstoplevelse for dette års festivalgæster på Smukfest i Skanderborg. På grund af en omfattende restaurering af KUNSTENs museum i Aalborg, har man valgt at køre en række projekter ude i hele landet, og et af disse projekter er et kunstværk af tyske Thilo Frank, hvor en gynge vil blive placeret ude midt i Skanderborg Sø under dette års festival. En usynlig bro få centimeter under vandets overflade vil føre festivalgæster ud til gyngen, hvorfra man kan få en særlig kunstoplevelse med vandet, skoven og festivallivet inde på land. KUNSTEN har tidligere gjort brug af Thilo Frank og hans gynge. Tilbage i 2010 udstillede de værket "The Phoenix is closer than it appears," hvor gyngen var placeret i en spejlkube, men denne gang er det altså midt på søen, hvor besøgende ifølge KUNSTEN kan få en utopisk oplevelse.

Opsummering:
Aalborgs kunstmuseum KUNSTEN sender festivalgæster ud at gå på vandet under Smukfest.